# Kort oppsummering av NOU 2015: 8 Fremtidens skole

Ludvigsen-utvalget har sett på hva elevene må lære i fremtidens skole, og hvilke endringer som må gjøres i fagene. Utvalget har tatt utgangspunkt i utviklingstrekk i samfunnet, forskning og skolens formålsparagraf.

**Her er noen av de sentrale anbefalingene fra utvalget:**

* + Fag endrer og fornyer seg raskere enn tidligere, og fagene i skolen trenger fornyelse for å gi elevene kompetanse de trenger i fremtidens samfunns- og arbeidsliv. Målet er at elevene skal kunne mestre utfordringer og løse oppgaver i ulike sammenhenger.
	+ Fagene i skolen må fornyes
	+ Elevene må utvikle kompetanse i
		- fag
		- å lære
		- å kommunisere, samhandle og delta
		- å utforske og skape
	+ Fagene i fremtidens skole må ta hensyn til at elevenes forståelse utvikler seg over tid, og derfor legge til rette for dybdelæring. Dette vil bidra til at elevene behersker sentrale deler i fagene bedre, og lettere kan overføre læring fra ett fag til et annet og til andre situasjoner.
	+ Læreplanene må beskrive tydeligere elevenes utvikling i fagene. Lærerne må få veiledninger som beskriver elevenes progresjon over tid.
	+ Temaer som *det flerkulturelle samfunnet, folkehelse og livsmestring* samt *bærekraftig utvikling*, må inn i flere fag på en systematisk måte.
	+ *Undervisning* og *vurdering* må videreutvikles i tråd med det nye innholdet i fagene. Dette krever en langsiktig satsning på utvikling av *lærernes kompetanse* og styrking av *profesjonsfelleskapet* på skolene.
	+ Skoleeiere, skoleledere og lærere har behov for god tilgang på *oppdatert forskning* om læring og undervisning.
	+ Et ekspertutvalg skal vurdere hvordan dagens *eksamenssystem* kan videreutvikles.
	+ *Standpunktvurderingen* må styrkes gjennom tydeligere felles krav, veiledning og støtte.
	+ Det utvikles en *strategi* for å innføre det nye innholdet i skolen. Denne må gjøre det tydelig hva som forventes av alle involverte, og ha en klar fremdriftsplan*.*
	+ Det utvikles en *plan for kompetanseutvikling* som legger vekt på de fire kompetanseområdene (fagkompetanse, å kunne lære, å kunne kommunisere, samhandle og delta og å kunne utforske og skape).

Utvalget har tidligere overlevert delutredningen NOU 2014: 7 [*Elevenes læring i fremtidens skole*](http://blogg.regjeringen.no/fremtidensskole/nou-2014-7-elevenes-laering-i-fremtidens-skole/)*.*

Utvalget har bestått av:

* Professor Sten Ludvigsen, utvalgsleder, Oslo
* Skolesjef Eli Gundersen, Stavanger
* Journalist Sigve Indregard, Oslo
* Lege og samfunnsdebattant Bushra Ishaq, Oslo
* Styreleder Kjersti Kleven, Ulsteinvik
* Rektor Tormod Korpås, Sarpsborg
* Professor Jens Rasmussen, København, Danmark
* Professor Mari Rege, Stavanger
* Doktorgradsstipendiat Sunniva Rose, Oslo
* Professor Daniel Sundberg, Växjö, Sverige
* Prosjektleder Helge Øye, Gjøvik